Vandeesweek se ridder is Gareth Roberts wat nie vir een enkele oomblik getwyfel het om ʼn gesin in ʼn kapingsdrama te red nie. Carina, Gareth se ma, het die hele voorval sien gebeur.
Alfred Phutiyagae is veral dankbaar vir die jongman se heldedaad. Sý gesin het met hul wit Nissan NP200-bakkie by ʼn rooi verkeerslig gestop toe ʼn man ʼn 9 mm-pistool teen sy voorkop gedruk het. Toe hy weer sien was Gareth besig om die kapers af te baklei. Alfred kon intussen met sy vrou en sy negejarige seuntjie, Kago, vlug. Gareth is twee keer in die bors geskiet met die bakleiery, en is later die dag in die hospitaal oorlede aan ʼn noodlottige skoot deur sy long.
Alfred vertel dat Kago, Vrydag in trane uitgebars het toe hy Gareth se foto by die begrafnis gesien het. Volgens Carina en Gareth se stiefpa, Francois, het hy verskriklik baie vir kinders omgegee, omdat hy op ʼn baie jong ouderdom ʼn dwelmprobleem gehad het. “Dít is waarskynlik wat hom tydens die kaping aangespoor het om dit te probeer verhoed – die kind in die kar,” sê Carina.
Vandeesweek se rampokker is die Openbare Beleggingskorporasie (OBK) wat dobbel met pensioentrekkers se geld deur hulle besluit om ʼn R5 miljard oorbruggingslening aan Eskom toe te staan. Hierdie besluit is na bewering deur die raad van trustees van die pensioenfonds vir staatsamptenare (GEPF) en die OBK se direksie geneem.
Die Vereniging van Staatsamptenare (PSA) het hulle ongelukkigheid teenoor hierdie reddingspoging uitgespreek. “Dit is nou duidelik dat ons nie die trustees en die OBK se direksie met lede se pensioenfondsgelde kan vertrou nie.”
Eskom is finansieel in die knyp en moet teen die einde van Februarie R10 miljard aan banke terugbetaal.